Pakuotės lapelis: informacija vartotojui

Dr. Theiss Eucalipin tepalas
Eukaliptų eterinis aliejus, paprastųjų pušų eterinis aliejus, raceminis kamparas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 3–5 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Dr. Theiss Eucalipin ir kam jis vartojamas 
2.	Kas žinotina prieš vartojant Dr. Theiss Eucalipin 
3.	Kaip vartoti Dr. Theiss Eucalipin
4.	Galimas šalutinis poveikis 
5.	Kaip laikyti Dr. Theiss Eucalipin
6.	Pakuotės turinys ir kita informacija


1.	Kas yra Dr. Theiss Eucalipin ir kam jis vartojamas 

Peršalimo (pvz., slogos, kosulio, užkimimo) simptomų lengvinimas mokyklinio amžiaus vaikams ir suaugusiesiems. 

Jeigu 3–5 dienas Jūsų savijauta nepagerėjo arba net pablogėjo, kreipkitės į gydytoją.

2.	Kas žinotina prieš vartojant Dr. Theiss Eucalipin 

Dr. Theiss Eucalipin vartoti negalima:
-	jeigu yra alergija eukaliptų ar paprastųjų pušų eteriniam aliejui, kamparui arba bet kuriai pagalbinei šio vaisto medžiagai (jos išvardytos 6 skyriuje);
· jaunesniems kaip 2,5 metų vaikams;
· vaikams, kuriems yra buvę traukulių (karščiavimo [febrilinių] ar ne);
· jeigu sergate bronchų astma, kokliušu, gerklų uždegimu, kitomis kvėpavimo takų ligomis, susijusiomis su kvėpavimo takų padidėjusio jautrumo reakcijomis, kadangi įkvėpimas gali sukelti bronchų spazmus;
· inhaliavimas esant ūminiam komplikuotam infekciniam kvėpavimo takų uždegimui ar ūminiam plaučių uždegimui, kai pasireiškia dusulys, galvos skausmas, karščiavimas, pūlingų ar su krauju skreplių ar išskyrų iš nosies.

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Dr. Theiss Eucalipin.

Kūdikiams ir jaunesniems kaip 2,5 metų vaikams kamparas ir 1,8 cineolas gali sukelti gerklų mėšlungį, pasireiškiantį sunkiu dusuliu arba kvėpavimo sustojimu.

Dr. Theiss Eucalipin netepti ant gleivinių, įskaitant ir nosies gleivinę bei aplink akis. Netepti ant veido. Po vartojimo reikia kruopščiai nusiplauti rankas. Naudoti tik ant sveikos odos.

Dr. Theiss Eucalipin vartojamas tik ant odos ir inhaliacijoms.
Nevartoti ant odos sergant odos ligomis ir vaikams, sergantiems ligomis, pasireiškiančiomis egzantema. Nenaudoti, jeigu oda pažeista ar yra nudegimų. Vartoti tik ant sveikos odos. 

Jei simptomai išlieka ilgiau kaip 3–5 paras arba jeigu atsiranda dusulys, galvos skausmas, karščiavimas, pūlingi ar su krauju skrepliai arba išskyros iš nosies, reikia nedelsiant pasikonsultuoti su gydytoju.

Vaikams 
Šio vaisto negalima vartoti jaunesniems kaip 2,5 metų vaikams.
Šio vaisto nerekomenduojama vartoti ant odos jaunesniems kaip 4 metų vaikams, o inhaliacijoms – jaunesniems kaip 6 metų vaikams, nes nėra pakankamai duomenų apie saugumą.

Kiti vaistai ir Dr. Theiss Eucalipin
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Eukaliptas gali didinti kepenų mikrosomų fermentų aktyvumą, todėl gali susilpnėti ir (arba) sutrumpėti kitų vaistų poveikis. To taip pat negalima atmesti vartojant ilgą laiką ir (arba) tepant didelius odos plotus, kadangi dideli veikliosios medžiagos kiekiai yra absorbuojami per odą.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku. Dr. Theiss Eucalipin negalima vartoti nėštumo ir žindymo laikotarpiu.

Vairavimas ir mechanizmų valdymas
Dr. Theiss Eucalipin poveikio gebėjimui vairuoti ir valdyti mechanizmus tyrimų neatlikta.


3.	Kaip vartoti Dr. Theiss Eucalipin 

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Dozavimas
Vartojant ant odos
Suaugusiesiems ir vyresniems kaip 4 metų vaikams
Tepalą vartojant ant odos, jis keletą kartų per dieną ir prieš miegą plonu sluoksniu tepamas krūtinės srityje ir ant nugaros, po to šiltai apvyniojama flaneliniu ar vilnoniu audiniu arba pacientui reikia šiltai apsirengti.

Inhaliacijai
Suaugusiesiems ir vyresniems kaip 6 metų vaikams
Žirnio dydžio tepalo kiekis ištirpinamas karštame vandenyje. Garais kvėpuoti 5–10 minučių.

Būtina užtikrinti, kad vaikai neliestų tepamų odos sričių ir būtų tinkamai prižiūrimi inhaliacijos metu.

Ką daryti pavartojus per didelę Dr. Theiss Eucalipin dozę?
Jeigu vaikas netyčia nurijo Dr. Theiss Eucalipin, būtina nedelsiant kreiptis į gydytoją, kuris gali paskirti reikiamą gydymą. Nemėginkite sukelti vėmimo.

Pamiršus pavartoti Dr. Theiss Eucalipin
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažnis nežinomas (negali būti apskaičiuotas pagal turimus duomenis)
Odos ir gleivinės sudirginimas. 
Haliucinacijos.
Tepant kamparu didelius odos plotus gali pasireikšti toksinis poveikis inkstams, centrinei nervų sistemai. 
Stridoras, dusulys ir obstrukcinis dusulys. Kaip refleksinė reakcija gali pasireikšti bronchų spazmas, lydimas į astmą panašios būklės, kartu su kvėpavimo sustojimu.
Odos ir gleivinės sudirginimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti tiesiogiai, užpildę interneto svetainėje www.vvkt.lt esančią formą, ir pateikti ją vienu iš šių būdų: raštu adresu (Valstybinei vaistų kontrolės tarnybai prie Lietuvos Respublikos sveikatos apsaugos ministerijos), Žirmūnų g. 139A, LT 09120 Vilnius; nemokamu fakso numeriu (8 800) 20 131; telefonu (8 6) 143 35 34; el. paštu NepageidaujamaR@vvkt.lt, per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Dr. Theiss Eucalipin 

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 C temperatūroje.
Pirmą kartą atidarius plačiakaklį indą, tinkamumo laikas – 6 mėn.

Ant dėžutės ir plačiakaklio indo po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Dr. Theiss Eucalipin sudėtis 
· Veikliosios medžiagos yra eukaliptų eterinis aliejus, paprastųjų pušų eterinis aliejus ir raceminis kamparas. 1 g tepalo yra 75 mg Eucalyptus globulus Labill., Eucalyptus polybractea R.T.Baker ir Eucalyptus smithii  R.T.Baker aetheroleum (eukaliptų eterinio aliejaus), 75 mg Pinus silvestris L., aetheroleum (paprastųjų pušų eterinio aliejaus) ir 50 mg raceminio kamparo.
· Pagalbinės medžiagos yra rafinuotas kukurūzų aliejus, geltonasis vaškas, kietieji riebalai.

Dr. Theiss Eucalipin išvaizda ir kiekis pakuotėje
Dr. Theiss Eucalipin yra blyškiai gelsvos spalvos tepalas. Kartoninėje dėžutėje yra vienas rudos spalvos (III tipo) stiklinis plačiakaklis indas su užsukamu PP dangteliu ir pakuotės lapelis. Plačiakakliame inde yra 50 g tepalo.

Registruotojas ir gamintojas
Dr. Theiss Naturwaren GmbH
Michelinstraße 10
D-66424 Homburg
Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	UAB „Natur Produkt Vilnius“
Konstitucijos pr. 12, LT-09308 Vilnius
Tel. + 370 5 248 14 28
Faksas + 370 5 248 14 28



Šis pakuotės lapelis paskutinį kartą peržiūrėtas 2020-11-30.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

